Nuuskommentaar: Met toesmeer verdof nuwe daeraad tot niksBloemfontein. (Argieffoto: Facebook) Enigeen wat al op die een of ander vlak met die regering te make gehad het, weet ’n regruk-aksie (as daar ooit probeer word om dié rariteit in die praktyk neerslag te laat vind) neem tyd en harde werk. So is Suid-Afrikaners ’n nuwe daeraad ná nege verlore jare beloof. In die repliek op sy staatsrede het pres. Cyril Ramaphosa ook yskoue water op die vuurwarm verwagtinge gegiet – verwagtinge wat hy self geskep het. Die vernaamste simbool van die verwagtinge wat Ramaphosa geskep het, is sy droom van ’n superstad wat op tegnologie geskoei is. Tot dusver lyk dit of hierdie utopie uit lugkastele en vlieënde tapyt-Ubers sal bestaan. Nie oor daar nog niks in die praktyk gebeur om hieraan beslag te gee nie, maar omdat die TEENOORGESTELDE gebeur van wat moet gebeur. Voorbeelde is daar volop, maar ’n goeie voorbeeld is Bloemfontein, of soos die ANC verkies, om dit by die munisipale struktuur, Mangaung, te benoem. Mangaung bestaan uit Bloemfontein, Botshabelo en Thaba Nchu. Om vir metro-status te kwalifiseer, is Soutpan bygevoeg, en in ’n poging om dit lewensvatbaar te kry, ook Wepener, Dewetsdorp en Vanstadensrus. Aan die hoof van dié metro staan ’n stadsbestuurder wat jaarliks meer as R2 miljoen aan salaris verdien. Onder die direkteure is die direkteur van ’n metropolisiemag wat meer as ’n miljoen rand per jaar “verdien”, maar ná heelwat meer as ’n jaar, nog geen enkele metropolisiebeampte in diens het nie. Hierdie stad, eens die hoofstad van Suid-Afrika se modelrepubliek, word sienderoë in die grond in bedryf. Die stad het tot betreklik onlangs nog die bynaam van die Rosestad gehad, maar deesdae moet al die rose ingevoer word vir die jaarlikse Rosefees. By inwoners en besoekers staan die stad gereeld bekend as “Rioolfontein”, en net te dikwels met goeie rede. Die Vrystaat het vanjaar nie ’n enkele skoon munisipale oudit verwerf nie. Geen wonder nie, die DA het vir ’n ondersoek na die stadsbestuurder gevra. Ook nie van gister af nie, maar alle pogings om die lig op die saak te laat skyn, is gefnuik, en nou pas ná die bekendmaking van die ouditverslae van die tafel gevee. Ja, die ANC het heelwat kundigheid ingespan om die fnuikery te bewerkstellig en te motiveer. Wat verbluffend is, is dat ’n party wat op die oog af nie in staat is om ’n klein metro reg te bestuur nie, wel die kundigheid het om soveel skuiwergate raak te sien en benut om mee droog te maak. Sou sake nie veel beter daaruit gesien het as daardie kundigheid en energie aangewend is waarvoor dit goed sou wees nie? ’n Taamlik treurige prentjie van die stad word in Volksblad geskets. Dit kom egter nie van gister af nie – vandat die ANC aan bewind gekom het, het dit gelyk of dié organisasie daarop uit was om die stad te vernietig deur die aanwysing van die een vreemdsoortige burgemeester ná die ander. Die Vryheidsfront Plus, by monde van dr. Elizabeth Snyman-Van Deventer, reageer soos volg op die jongste kwartaalverslag van die Mangaung-munisipaliteit: “Die Mangaung-metro-munisipaliteit se kwartaallikse begroting- en prestasieverslag is ŉ sprekende voorbeeld van hoe ŉ munisipaliteit nie regeer moet word nie. “Ná die pas afgelope week se skokkende munisipale bestuursuitslae wat deur die ouditeur-generaal (OG) bekend gemaak is, dien hierdie verslag bloot as bevestiging dat die ANC nie daartoe in staat is om ’n munisipaliteit te bestuur nie. “Rooi ligte flikker op feitlik elke bladsy van die verslag vir die kwartaal tot 31 Maart 2019. Dienste van buitekontrakteurs beloop nagenoeg R200 miljoen en sluit in uitgekontrakteerde dienste, dienste van konsultante en ander kontrakteurs. “Dit is uiters kommerwekkend dat die munisipaliteit so ’n astronomiese bedrag aan uitgekontrakteerde dienste bestee, terwyl daar vir die nuwe begrotingstydperk ongeveer R2 miljard vir salarisse begroot is, maar dienste word nie behoorlik gelewer nie.” Die slegte nuus is dat die laagtepunt nog nie bereik is nie, en dis uiteraard ook nie net Mangaung wat gaan klippe kou nie. Die hoof van die FW de Klerkstigting, dr. Theuns Eloff, skryf onder die titel, “Nagmerrie met munisipaliteite kan net nog erger word”, onder meer dat die meeste munisipaliteite ouditmenings ignoreer en selfs personeel van die OG intimideer om bevindings te verander. Is dit selfs net die moeite werd om te noem dat wetgewing aangepas is om die OG met tande uit te reik?